Die NG gemeente Upington is die moedergemeente op die gelyknamige Noord-Kaapse dorp aan die Oranjerivier en die oudste gemeente in die ring wat sy naam dra. Die dorp Upington is die setel van die distrik Gordonia. Die gemeente Upington is op 19 September 1893 gestig. Die dorp het ontwikkel uit ’n sendingstasie, Olyfenhoutsdrift, wat eerw. Christian Schröder in 1871 hier gestig het. Die nedersetting het in 1884 die naam Upington gekry na aanleiding van die besoek daaraan van die Kaapkolonie se eerste minister van 1884 tot 1884, sir Thomas Upington. Die dorp het in 1898 munisipale status gekry. Eerw. Schröder was eers werksaam onder die Korannas en later onder die bruin mense, wat van Amandelboom (Williston), De Tuin en Schietfontein (nou Carnarvon) hierheen verhuis het. Hy het die Ringskommissie van die Ring van Beaufort die gemeente help stig. Die nedersetting en gemeente was buite die grense van die Kaapkolonie en van enige bestaande gemeente in Korannaland (later bekend as Brits-Betsjoeanaland) geleë; dus is dit nie van ’n ander gemeente afgestig nie en kon dit ook nie in die eerste paar jaar by ’n ring ingelyf word nie.